b'\n_START_ARTICLE_\nStari grad, Novo mesto\n_START_SECTION_\nZgodovina\n_START_PARAGRAPH_\nGrad je ime verjetno dobil po gradnji mlaj\xc5\xa1ega gradu na Oto\xc4\x8dcu. To bi pomenilo, da za\xc4\x8detki gradu segajo dale\xc4\x8d nazaj v 12. stoletje. Stari grad (Altenburg) se v virih prvi\xc4\x8d omenja leta 1300. Zgradili so ga Oglejski patriarhi kot svojo najvzhodnej\xc5\xa1o postojanko. Upravljali so ga vitezi Starograjski, v letih 1230 - 1232 je omenjen ministerial vitez Albert, po letu 1334, ko je rodbina izumrla, pa \xc5\xa0irski vitez (von Scheyer) iz Soteske. Leta 1350 kot vest Altenburch, iz oglejskega fevda, preide v last Ortenbur\xc5\xbeanov, po njih ga leta 1418 podedujejo Celjski grofje, in po njihovem izumrtju leta 1456 preide na Habsbur\xc5\xbeane. Po \xc5\xa0irskih je grad pridobil Peter pl. Obratschan, ki ga je leta 1447 tudi kupil.  Ta rod je imel gospo\xc5\xa1\xc4\x8dino do leta 1617, ko so izumrli, grad pa je podedoval Jurij pl. Hohenwarth. Stari grad je zatem hitro menjaval lastnike, saj ga je \xc5\xbee leta 1635 kupil baron Jernej Valvasor in ga \xc5\xa1tiri leta kasneje prodal Gregorju pl. Mato\xc5\xa1i\xc4\x87u Seethalu. Leta 1696 ga je kupil baron Mordachs, tri leta zatem pa je pre\xc5\xa1el v posest pl. Breckerfeldov. Dru\xc5\xbeina Breckerfeld ga je posedovala dalj\xc5\xa1e obdobje (1699 - 1806). Leta 1806 so kot lastniki gradu sledili italijanski grofje Margheri de Commandona, ki so stavbo med obema vojnama  (1931) podarili konventu usmiljenih bratov v Novem mestu. Med vojno je bil grad po\xc5\xbegan, po njej pa pre\xc5\xa1el v last novome\xc5\xa1ke tovarne Krka, ki ga postopoma obnavlja.'